बारिश से ब्यास नदी उफान पर; लंका बेकर में मकान गिरा, मलबे में महिला दबी, बुजुर्ग को बचाया
हिमाचल प्रदेश के कुल्लू जिले में लगातार भारी बारिश होने से ब्यास नदी उफान पर है। नदी खतरे के निशान से ऊपर बह रही है, जिससे जिला मुख्यालय कुल्लू के ब्यासा मोड़ पर बनी विपाशा मार्केट के साथ लगती पार्किंग भी ढह गई।
हिमाचल प्रदेश के कुल्लू जिले में लगातार भारी बारिश होने से ब्यास नदी उफान पर है। नदी खतरे के निशान से ऊपर बह रही है, जिससे जिला मुख्यालय कुल्लू के ब्यासा मोड़ पर बनी विपाशा मार्केट के साथ लगती पार्किंग भी ढह गई।
वहीं पार्किंग ढहने से 3 से ज्यादा कारें नदी में बह जाने की जानकारी है। एक कार के बहने की वीडियो भी सामने आई है, जो सोशल मीडिय पर वायरल हो रही है। गनीमत रही कि हादसे के वक्त कार में कोई नहीं था। लोगों ने रात को कार पार्क की थीं।
लंका बेकर में मकान गिरने से मलबे में महिला जिंदा दबी
भारी बारिश के कारण जिला मुख्यालय कुल्लू की लंका बेकर में एक मकान गिर गया। ऊपर पहाड़ से भी मलबा मकान पर गिरा और वह ढह गया, जिसमें महिला जिंदा दफन हो गई है, जबकि बुजुर्ग को सुरक्षित निकाल लिया गया है। महिला को खोजने के लिए दमकल विभाग, होमगार्ड के जवान और पुलिस जवान जुटे हुए हैं।
रातभर लगातार हुई बारिश के चलते यहां भूस्खलन हो गया है, जिसकी चपेट में खोखा नुमा मकान आ गया। इस मकान में एक बुजुर्ग और महिला रह रहे थे। हादसे की सूचना मिलते ही आसपास के लोग और रेस्क्यू टीम मौके पर पहुंची, जिन्होंने तुरंत बुजुर्ग को मलबे के नीचे से निकाला। महिला को मलबे के अंदर ढूंढने के प्रयास जारी हैं।
अन्य जगह पर भी नुकसान होने की जानकारी
इसके अलावा जिलाभर के अन्य इलाकों में भी भारी बारिश के चलते जगह-जगह भूस्खलन होने की जानकारी है। ब्यास नदी तो पूरे उफान पर आ गई है। वहीं छोटे-छोटे नालों ने भी रौद्र रूप धारण कर लिया है। मौसम विभाग ने जहां भारी बारिश का रेड अलर्ट जारी किया है। वहीं प्रशासन की ओर से लोगों को सावधान रहने को कहा गया है।